ไฟแนนซ์ทูเดย์
เห็นเรื่องราวและมติของหน่วยงานรัฐในการแก้ปัญหาสลากกินแบ่งรัฐบาลมาหลายยุคหลายสมัย
9 มี.ค. 2555

โดย...ภูคา
...เห็นเรื่องราวและมติของหน่วยงานรัฐในการแก้ปัญหาสลากกินแบ่งรัฐบาลมาหลายยุคหลายสมัย จะพบว่าเรื่องราวช่างเหมือนละครน้ำเน่า ไม่ว่าจะเป็นเรื่องการล้มโควตาสลาก แล้วบอร์ดก็อนุมัติให้พิมพ์สลากเพิ่มมาแก้ปัญหาหวยแพง เรียกว่าซ้ำซากจำเจ จนปริมาณสลากเพิ่มจาก 46 ล้านฉบับ ขึ้นเป็น 70 ล้านฉบับ ในเวลาเพียงไม่กี่ปี สร้างรายได้มหาศาลงวดละร่วม 5,000 ล้านบาท โดยที่คนขายสลากยังเอาข้อมูลเรื่องสินค้าขาดตลาดมาเป็นข้ออ้าง รวมไปถึงเรื่องล้มโควตาสลากเก่าเพื่อเกลี่ยผลประโยชน์ให้กลุ่มทุนทางการเมืองใหม่มาเวียนเทียนรุมกินโต๊ะจีนกันทุกยุคทุกสมัย 
...ทั้งๆ ที่รู้เต็มอกว่าวันนี้ผู้ค้าสลากรายย่อยล้มหายตายจากไปมากต่อมาก เพราะรับซื้อหวยมาแพง แถมถ้ามาขายเกินราคามากๆ คนสมัยนี้ก็ไม่เอาด้วย จึงน่าถึงเวลาที่กระทรวงการคลังจะชำระสะสางเสียที
ทนุศักดิ์ เล็กอุทัย รมช.คลัง ที่กำกับดูแลสำนักงานสลากฯ น่าจะให้นโยบายกับคณะกรรมการที่มี อารีพงศ์ ภู่ชอุ่ม ปลัดกระทรวงการคลังที่เป็นประธานกรรมการ ให้หน่วยงานที่เชื่อถือได้ทำการสำรวจความต้องการของผู้บริโภคในสมัยนี้อย่างแท้จริงซะทีว่า คนรุ่นใหม่สมัยนี้เขานิยมซื้อสลากกันอยู่มั้ย เพื่อคำนวณปริมาณความต้องการสลากในตลาดที่แท้จริงออกมา หรือว่าคนในสังคมต้องการทางเลือกใหม่ เช่น การเล่นหวยออนไลน์ 
เพราะในทุกวันนี้ถึงรัฐบาลไม่ทำ แต่ในโลกไซเบอร์เขามีบริษัทเอกชนเปิดรับการแทงหวยออนไลน์กันให้เกร่อ และพบว่านักเรียน นักศึกษา คนทำงานทั้งนั้นที่เป็นลูกค้ารายใหญ่ เพื่อให้การแก้ปัญหาของรัฐบาลทำได้ถูกทางและก้าวทันตามโลกซะที